[pic] | KOMISIJA EVROPSKIH SKUPNOSTI |

Bruselj, 20.6.2007

COM(2007) 341 konč.

POROČILO KOMISIJE EVROPSKEMU PARLAMENTU IN SVETU

Posebna upravna regija (PUR) Hongkong: Letno poročilo za leto 2006

POROČILO KOMISIJE EVROPSKEMU PARLAMENTU IN SVETU

Posebna upravna regija (PUR) Hongkong: Letno poročilo za leto 2006

V Sporočilu, ki je bilo izdano neposredno po izročitvi Hongkonga Kitajski leta 1997 (COM(1997) 171), se je Komisija zavezala, da bo pripravljala letna poročila o dogajanju v posebni upravni regiji Hongkong. To je deveto tako poročilo.

Hongkong je pomemben partner EU, s katerim EU deli vrednote in interese na gospodarskem, regulativnem, izobraževalnem, socialnem in kulturnem področju. Odnosi med EU in Hongkongom se od leta 1997 na teh področjih še naprej razvijajo in ostajajo praktični, temeljijo pa na medsebojnih interesih.

Politični in ustavni dogodki

V začetku januarja 2006 je glavni upravitelj Donald Tsang izvedel prvo večje preoblikovanje vlade, odkar je leta 2005 prevzel to funkcijo. Joseph Wong je postal minister za trgovino, industrijo in tehnologijo, Jong Tsang je postal vodja urada glavnega upravitelja, Denise Yue pa vodja državne uprave.

Julija je vlada PUR objavila dokument o posvetovanju o nadaljnjem razvoju političnega dela v državni upravi. Predlaga se, da se ustvarita dve novi politični mesti, namestnik direktorja urada in pomočnik direktorja urada za pomoč ministrom pri političnem delu. Posvetovanja so se končala novembra 2006, od vlade pa se pričakuje, da bo svojo odločitev objavila v prvi polovici leta 2007.

V začetku leta 2006 so po neuspehu vlade v zakonodajnem svetu decembra 2005 glede njenih predlogov o ustavnih reformah odnosi s prodemokratičnimi zakonodajnimi svetovalci in političnimi strankami ostali napeti.

Marca je skupina „Article 45 concern group“ ustanovila Državljansko stranko, ki jo sestavljajo večinoma pravniki in akademiki, vključno s šestimi člani zakonodajnega sveta, vodi pa jo Audrey Eu. Ta nova stranka zagovarja hiter prehod na splošno volilno pravico, socialno pravičnost, uvedbo minimalne plače in standardnega delovnega časa.

Demokratsko stranko (največjo med demokratičnimi strankami) so vse leto 2006 spremljala poročila o notranjih razprtijah. Njen vodja Lee Wing Tat je decembra 2006 odstopil in mesto prepustil drugemu članu zakonodajnega odbora Albertu Hoju.

Drugi politični nagovor Donalda Tsanga, ki je zajemal preostanek njegovega mandata glavnega upravitelja (do 30. junija 2007), je bil zakonodajnemu odboru predstavljen oktobra. Predvsem je napovedal ukrepe za reševanje vse večje zaskrbljenosti javnosti zaradi okoljskih vprašanj. Tsang se ni dotaknil predlogov glede davka na blago in storitve in je zavrnil možnost, da bi v bližnji prihodnosti sprejeli predpise o minimalni plači, kar je sprožilo kritike, da se poskuša izogibati spornim vprašanjem do konca svojega mandata.

Komentatorji so se strinjali, da bo Donald Tsang na volitvah marca 2007 ponovno izvoljen za glavnega upravitelja, čeprav do decembra 2006 še ni napovedal svoje kandidature.

Po mesecih ugibanj je Anson Chan septembra izjavila, da ne bo kandidirala za mesto glavne upraviteljice. Demokratične stranke so se končno sporazumele, da bodo imele enega skupnega kandidata Alana Leonga, odvetnika in člana zakonodajnega odbora Državljanske stranke.

Na volitvah v 800-člansko komisijo za imenovanje glavnega upravitelja 10. decembra je sedeže dobilo 134 demokratov, kar presega najmanjše število 100 sedežev, potrebnih za uspešno imenovanje kandidata za volitve glavnega upravitelja, tako da bo Leong verjetno imenovan za kandidata.

V letu 2006 ni bilo znatnega napredka pri uveljavljanju splošne volilne pravice, čeprav je o tem potekala nenehna in odmevna razprava, ki so jo temeljito spremljali mediji.

Predlogi, ki jih je vlada PUR predstavila konec leta 2005, niso dobili dovolj podpore zakonodajnega sveta, da bi bili sprejeti. To je nakazovalo omejeno širitev zakonodajnega sveta in volilne komisije za izvolitev glavnega upravitelja. Po tem neuspehu je Donald Tsang jasno povedal, da vlada PUR ne bo dajala nadaljnjih predlogov za ustavno reformo pred volitvami v zakonodajni svet leta 2008, zaradi česar je v letu 2006 prišlo do začasne prekinitve kakršnega koli uradnega dialoga. Od Komisije za strateški razvoj se pričakuje, da bo v začetku leta 2007 objavila novo poročilo, v katerem bo orisala možnosti in način delovanja za širšo volilno pravico.

Vendar se je javna razprava nadaljevala. Politiki, med katerimi so nekdanji glavni upravitelj Anson Chan, nekdanja ministrica za varnost Regina Ip in hongkonški katoliški kardinal Joseph Zen, so se pridružili javni razpravi o političnem razvoju in se zavzeli za splošno volilno pravico – veliko jih je kot skrajni rok navedlo volitve glavnega upravitelja leta 2012. Demokratične politične stranke, vključno s prodemokratičnim taborom v zakonodajnem svetu, zdaj zahtevajo popolno splošno volilno pravico za neposredne volitve glavnega upravitelja leta 2012. V letu 2006 so neodvisne ankete javnega mnenja še vedno kazale, da okrog 60 % prebivalcev Hongkonga podpira demokracijo in splošno volilno pravico ter pričakuje nadaljnji napredek na tem področju.

31. marca 2006 je odbor za človekove pravice pri Združenih narodih objavil svoje sklepne ugotovitve o drugem poročilu hongkonške PUR glede na Mednarodni pakt o državljanskih in političnih pravicah (International Covenant on Civil and Political Rights – ICCPR). Odbor je izjavil, da je treba izvesti vse potrebne ukrepe za to, da bi bil zakonodajni svet izvoljen na podlagi splošne in enake volilne pravice, od hongkonške PUR pa je zahteval, da v enem letu predloži informacije o tem, kako se upoštevajo njegova priporočila.

Evropska unija podpira demokracijo po vsem svetu kot najboljši način za oblikovanje legitimne, trdne, odgovorne in pregledne vlade, ki varuje pravice in svoboščine ter podpira pravno državo. Evropska unija podpira zgodnji in znatni napredek pri uresničevanju glavnega cilja – splošnih volitev v Hongkongu, ki jih določa ustava in so v skladu z željami prebivalcev Hongkonga. Komisija je v prejšnjih letnih poročilih, predvsem v poročilih za leti 2004 in 2005, podrobno komentirala ustavni razvoj Hongkonga in kako nacionalni ljudski kongres razlaga ustavo PUR.

V tej razpravi so se pokazali interesi kitajske vlade v Pekingu in posledično pritisk na vlado PUR. Kitajsko vodstvo je pozvalo h konstruktivni razpravi, da bi dosegli soglasje o demokratičnem razvoju PUR v skladu z ustavo.

Vendar pa Komisija priznava, da se načelo „ena država, dva sistema“ na splošno spoštuje in da koristi prebivalcem Hongkonga. EU podpira to načelo, predvsem kar zadeva spoštovanje človekovih pravice in osebnih svoboščin, ki jih vsebuje ustava in ki bi morale biti zagotovljene vsem prebivalcem PUR Hongkong. Pomembno je, da ima vlada PUR še naprej visoko stopnjo avtonomije v gospodarskih, trgovinskih, davčnih, finančnih in regulativnih zadevah ter da imajo prebivalci Hongkonga korist od svojih lastnih pravnih sistemov, neodvisne pravne države, pravic lastnine posameznika, svobode govora in tržnih ekonomskih sistemov.

Vprašanja gospodarskega razvoja, trgovine in sektorjev

Hongkonško gospodarstvo je v prvih treh četrtletjih leta 2006 še naprej živahno raslo: celinsko gospodarstvo je dajalo trajen zagon blagovnim in storitvenim sektorjem; splošna investicijska potrošnja je ostala visoka; nepremičninski trg je ostal stabilen; razmere na trgu dela so se izboljšale, nezaposlenost pa je padla na najnižjo stopnjo v zadnjih petih letih. Ob močnem domačem povpraševanju je prišlo do inflacije cen življenjskih potrebščin.

Hongkonški gospodarski kazalci:

Rast BDP | Stopnja inflacije | Stopnja brezposelnosti | Storitve kot delež BDP v % |

2005 | 7,3 % | 1 % | 5,6 % | 90,6 % |

2006 (1. – 3. četrtletje) | 6,8 % | 2,3 % | 4,7 % | ni podatka |

Med različnimi gospodarskimi sektorji so bili uvoz, izvoz, finančne in prevozne storitve med najbolj dinamičnimi elementi gospodarstva v letu 2006. Hongkong je ohranil svoj položaj regionalnega vozlišča za storitve na področju financ, trgovine, logistike in prevoza. Hongkong je bil zelo visoko uvrščen tudi v številnih mednarodnih raziskavah, ki so jih opravile svetovne ustanove za ocenjevanje, zaradi svojega poslovno prijaznega okolja.

K veliki uspešnosti finančnega sektorja, predvsem borze, je prispevala izredno visoka stopnja likvidnosti v regiji. Dejavnosti kapitalskega trga, povezane s celinskimi kitajskimi podjetji, so cvetele. V Hongkongu so leta 2006 uspešno kotirala številna velika kitajska podjetja, vključno z Industrijsko in poslovno banko Kitajske z doslej največjo novo ponudbo delnic na svetu. Skupni znesek sredstev, zbranih v tem letu, je bil rekorden in tako je Hongkong po obsegu konkuriral Londonu in New Yorku. V letu 2006 sta indeks Hang Seng in obseg trgovanja na hongkonški borzi zaradi svetlih tržnih perspektiv dosegla največji vrednosti v zgodovini.

Hongkonški kapitalski trg ima še vedno ključno vlogo pri financiranju reforme kitajskih državnih podjetij, širjenju zasebnih podjetij in obsežnem programu razvoja infrastrukture. Ugodne določbe CEPA so hongkonškim ponudnikom bančnih in finančnih storitev omogočile lažji dostop do celinske Kitajske. Ob koncu leta 2006 je bilo iz začetnih političnih izjav oblasti s celine razvidno, da je Kitajska pripravljena še okrepiti vodilni položaj Hongkonga kot mednarodnega finančnega centra Kitajske – tako da bi, na primer, vključila Hongkong v možne ukrepe za širitev in liberalizacijo trgov za finančne inštrumente, izražene z denarno enoto juan renminbi.

Trgovinski interesi Hongkonga in Kitajske, predvsem regije ob ustju Biserne reke, se še vedno medsebojno prepletajo in približujejo. Vzpostavile so se uradne institucije za omogočanje sodelovanja in izmenjave blaga, storitev in oseb med ozemljema, vključno z zaporednimi sklenitvami Sporazuma o tesnejšem gospodarskem partnerstvu (CEPA), Okvirnega sporazuma o regionalnem sodelovanju Pan Pearl River Delta in Načrta za kakovosten sprejem migrantov. Medtem ko Hongkong za svojo nenehno rast in gospodarski razvoj potrebuje zaledje, se mora spopasti tudi z izzivom, kako ohraniti liberalen svetovljanski pogled in poslovne prakse svobodnega trga ob nadaljnjem približevanju obeh gospodarstev.

Na fiskalnem področju je vlada Hongkonga julija 2006 sprožila posvetovanje o vsestranskem davku na blago in storitve, s katerim poskuša razširiti ozko davčno osnovo, da bi uravnovesila vladne prihodke. Glede na dolgoročno finančno breme hitro starajočega se prebivalstva in nestanovitnost sedanjih glavnih virov prihodkov se je vladi Hongkonga zdelo potrebno uvesti davčno reformo, da bi zagotovila trdnejšo finančno osnovo. Vendar politične stranke, gospodarstvo in javnost predloga davka na blago in storitve niso sprejeli z naklonjenostjo. Decembra je vlada zaradi širokega in glasnega nasprotovanja opustila svoj predlog davka na blago in storitve. Hongkong je ena redkih razvitih ekonomij z visokimi prihodki, ki nima vsestranskega davka na dodano vrednost.

Dvostranski trgovinski in ekonomski odnosi med EU in Hongkongom so zelo razviti in je zanje značilno zelo omejeno število trgovinskih ovir. Oblasti Hongkonga imajo pogoste in redne stike s tujimi in lokalnimi poslovnimi združenji ter se odzivajo na njihove težave. Članice STO so na pregledu trgovinske politike, ki je potekal 15. decembra v Ženevi, na splošno pohvalile režim trgovinske politike in poudarile, da na mikro ravni skoraj ni težav.

Dvostranska trgovina med EU in Hongkongom je leta 2006 zabeležila močno rast. EU je leta 2006 postala druga največja trgovinska partnerica Hongkonga za celinsko Kitajsko. Ključni element rasti je bila trgovina s pisarniškimi stroji in tekstilom.

Trgovina EU s Hongkongom |

Leto | Uvoz EU iz HK (v milijardah EUR) | Letna sprememba v % | Izvoz EU v HK (v milijardah EUR) | Letna sprememba v % | Trgovinski presežek EU (v milijardah EUR) | Celotna trgovina (v milijardah EUR) |

2006 | 14,2 | 33,9 | 21,5 | 5,3 | 7,2 | 35,8 |

Vir: Eurostat |

Pravice intelektualne lastnine. Evropska komisija ceni nenehna prizadevanja Hongkonga na področju zaščite pravic intelektualne lastnine. Zaradi ukrepov vlade Hongkonga – krepitev partnerstva z industrijo, osveščanje glede pomena pravic intelektualne lastnine za javnost, uvedba nove zakonodaje in okrepljena sredstva pregona – se je bistveno izboljšala zaščita pravic intelektualne lastnine. Vendar pa Komisija meni, da težave s pravicami intelektualne lastnine na nekaterih področjih še niso povsem odpravljene. Komisija je še vedno zaskrbljena, ker Hongkong družbam še vedno omogoča, da se registrirajo z enakimi ali znanim blagovnim znamkam EU zelo podobnimi imeni, te pa nato kršijo pravice družb EU s poslovanjem v celinski Kitajski. Komisijo skrbi tudi, da v okviru sedanjega sistema registracije lastniki patentnih pravic farmacevtskih izdelkov niso ustrezno zaščiteni.

Zakonodaja o konkurenci. Evropska komisija pozdravlja razmislek vlade PUR glede celovite nove zakonodaje o konkurenci. Odbor za pregled konkurenčne politike je v junijskem poročilu ugotovil, da Hongkong potrebuje medsektorsko zakonodajo o konkurenci, usmerjeno na posamezne vrste protikonkurenčnega ravnanja, ki bi jo morala uveljaviti neodvisna Komisija za konkurenco. Vlada Hongkonga je sprožila javno posvetovanje o tej zadevi, ki se zaključi februarja 2007. Komisija z velikim zanimanjem spremlja dogajanje na tem področju.

Civilno letalstvo. Komisija je vladi PUR predlagala dialog o potrebi po spremembi sedanjih dvostranskih sporazumov o storitvah v letalskem prometu med Hongkongom in državami članicami EU zaradi uskladitve z zakonodajo Skupnosti. Komisija je vlado PUR pozvala, naj v obojestransko korist prednostno obnovi pravno varnost teh sporazumov. Komisija je za ta namen predlagala „horizontalni sporazum“ med stranema, ki bi zagotovil trdno pravno podlago za vse obstoječe sporazume. Komisija se je seznanila s pomisleki vlade PUR in pozdravlja njeno soglasje za začetek dialoga s Komisijo.

Davek na vino. Evropska komisija je bila razočarana, ker vlada Hongkonga v fiskalnem letu 2006–07 ni znižala zelo visoke trošarine za vino, ki je ostala 80-odstotna.

Direktiva EU o obdavčitvi prihrankov. Komisija je leta 2006 izrazila zanimanje za začetek predhodnih pogovorov z vlado PUR, da bi spodbudili uvedbo ukrepov, enakovrednih direktivi ES o obdavčitvi prihrankov. Komisija v skladu s svojo davčno politiko čim širšega spodbujanja mednarodno sprejetih načel dobrega upravljanja Hongkongu ponuja pomoč, da bi se izboljšali preglednost in izmenjava informacij, okrepili ukrepi pregona za preprečevanje izogibanja davkom ali davčne utaje, zlasti pa, da bi se spodbudila uporaba ukrepov, enakovrednih ukrepom, ki se uporabljajo v EU na področju obdavčitve prihodkov iz prihrankov. Komisija pozdravlja soglasje vlade PUR za predhodni dialog o tem vprašanju na delovni ravni.

Sporazum o tesnejšem gospodarskem partnerstvu (CEPA). Začela se je četrta faza prvega sporazuma o prosti trgovini med Hongkongom in celinsko Kitajsko, podpisanega leta 2003. Dopolnilo III (CEPA IV) je bilo podpisano 27. junija 2006. Celinska Kitajska in Hongkong sta nadaljevala s sodelovanjem na področju izboljševanja dostopa do trga za obe strani in se dogovorila o nadaljnjih ukrepih liberalizacije, ki zajemajo blago in storitve, ter olajševalnih ukrepih na področju zaščite intelektualne lastnine. Od 1. januarja 2006 velja, da so vsi proizvodi s poreklom iz Hongkonga (razen nekaterih prepovedanih izdelkov) oproščeni carine pri uvozu na celinsko Kitajsko, če izpolnjujejo pravila o poreklu CEPA. Odkar se CEPA od leta 2004 izvaja v celoti, je bilo v skladu z njim liberaliziranih skupno 27 storitvenih sektorjev. Sporazum o prosti trgovini hongkonškim ponudnikom storitev zagotavlja hitrejši in širši dostop na trg, nekateri sektorji, vključno s turizmom, pravnimi, avdiovizualnimi, prevoznimi in distribucijskimi storitvami, pa uživajo celo obravnavo WTO plus. Preferencialne določbe, odobrene storitvenim sektorjem, so še okrepile položaj Hongkonga kot storitvenega središča.

Okolje. Prednost, ki jo EU daje obravnavi podnebnih sprememb, onesnaževanja zraka in vode ter drugih vrst onesnaževanja, je splošno znana. Komisija je prepričana, da je mednarodno čezmejno sodelovanje na tem področju bistveno in koristno na svetovni ravni. Komisija pozdravlja predloge novih okoljskih ukrepov vlade Hongkonga, ki jih je glavni upravitelj predstavil v svojem političnem nagovoru oktobra 2006 – zlasti sklicevanje na EURO standarde in smernice ter predlagano uporabo teh standardov in smernic. Komisija je pripravljena sodelovati s Hongkongom, mu pomagati in ga spodbujati pri izvajanju teh ukrepov ter proučiti možnosti tristranskega sodelovanja s celinsko Kitajsko, če je to primerno.

Odnosi med EU in Hongkongom

Komisija je 26. oktobra sprejela Sporočilo z naslovom „Evropska unija, Hongkong in Macao: možnosti za sodelovanje v obdobju 2007–2013“[1], potrjeno s sklepi Sveta z dne 12. decembra. V Sporočilu je opredeljenih sedem ključnih sektorjev za krepitev sodelovanja: trgovina in carine, finance, povezave med ljudmi (vključno z akademskim svetom), promet, okolje, zdravje in varnost živil. Predlaga tudi redni strukturiran dialog med Komisijo in PUR Hongkong o zadevah v njeni pristojnosti.

Svet je 21. decembra sprejel finančni instrument za sodelovanje z industrijsko razvitimi državami ter drugimi državami in ozemlji z visokimi prihodki, vključno s Hongkongom. Komisija bo s Hongkongom razpravljala in se dogovorila o elementih programa sodelovanja, ki naj bi se začel proti koncu leta 2007.

Predsednik Barroso je 7. novembra v Bruslju sprejel glavnega upravitelja Hongkonga Donalda Tsanga. Voditelja sta se strinjala, da „morata Hongkong in Evropska unija razvijati, razširjati in poglabljati sodelovanje na področjih skupnega interesa“. Dogovorila sta se o vzpostavitvi strukturiranega dialoga za vzdrževanje tesnih stikov na vseh ravneh in zagotavljanje pozitivnega razvoja odnosov s hitrim in učinkovitim odkrivanjem vseh izzivov in možnosti ter odzivanjem nanje.

V letu 2006 je bila med Evropsko komisijo in Hongkongom organizirana vrsta srečanj in misij na visoki ravni, ki so okrepili njune odnose.

- Odbor ES in Hongkonga za ponovni sprejem se je januarja sestal v Hongkongu in pregledal izvajanje Sporazuma med ES in Hongkongom o ponovnem sprejemu.

- Komisar za zdravje in varstvo potrošnikov Markos Kyprianou je v Hongkongu vodil veliko misijo za razprave o pripravljenosti na možnost izbruha pandemije in obisk hongkonških zdravstvenih ustanov.

- Generalni direktor za ekonomske in finančne zadeve Klaus Regling in član izvršilnega odbora Evropske centralne banke Jose Manuel Gonzalez-Paramo sta februarja v Hongkongu skupaj z generalnim izvršnim direktorjem denarnega organa Hongkonga Josephom Yamom vodila veliko konferenco na temo „EURO: izkušnje za evropske in azijske finančne trge“ (The EURO: Lessons for European and Asian Financial Markets).

- Komisar za notranji trg Charlie McCreevy je maja obiskal Hongkong, da bi se sestal s sekretarjem za finančne storitve in državno blagajno Frederickom Maom in vodilnimi uslužbenci komisije za vrednostne papirje in terminske posle, hongkonškega denarnega organa in hongkonške borze.

- Komisarka za informacijsko družbo in medije Viviane Reding je decembra obiskala Hongkong, da bi se udeležila konference Mednarodne telekomunikacijske zveze Telecom World 2006.

Urad Evropske komisije v Hongkongu je bil ustanovljen leta 1993 in šestnajst držav članic Evropske unije ima stalna lokalna diplomatska predstavništva za vodenje odnosov s Hongkongom (portugalsko predstavništvo je v bližini Macaa). Po statističnih podatkih hongkonške vlade je avgusta 2006 v Hongkongu prebivalo približno 37 000 državljanov Evropske unije.

Javna diplomacija EU v Hongkongu se je leta 2006 okrepila. Urad Evropske komisije v Hongkongu je vse leto izvajal razgiban in obsežen program obveščanja in javne diplomacije, ki je prek hongkonških medijev in družbe razširjal vrednote in politike EU na področju gospodarstva, regulative, sociale, izobraževanja in kulture. Poleg tega je hongkonški Urad Evropske komisije v letu 2006 za razpravo o teh vprašanjih in njihovo proučevanje ter možen razvoj in širitev prihodnjega sodelovanja med EU in Hongkongom na področjih medsebojnih interesov organiziral osem posvetovalnih seminarjev, na katerih je sodelovalo več kot 200 predstavnikov raznih sektorjev hongkonške družbe: izobraževanja in raziskovanja, okolja, zdravja, varnosti živil in proizvodov, trgovine, gospodarstva in financ, evropskih gospodarskih zbornic, poslovne skupnosti EU s sedežem v Hongkongu in izvoznikov na trg EU. Prav tako pa so bili organizirani seminarji za vodje misij in uradnike trgovinskih predstavništev držav članic EU v Hongkongu.

[1] „Evropska unija, Hongkong in Macao: možnosti za sodelovanje v obdobju 2007–2013“ Sporočilo Komisije Svetu in Evropskemu parlamentu COM(2006) 648 konč. z dne 26.10.2006.